Tele Alto Bût

Tele Alto Bût (trad. Tele Alte Bût) e je une television locâl cun sente a Paluce, in Cjargne, che e trasmet sul digjitâl di tiere DVB-T, UHF 41 (intal 2013), cjanâl 72.

Nassude intal 1982 cul non di "Tele Cente", Tele Alto Bût e jèle une emitent di comunitât, gjestide di une associazion apolitiche e cence fins di vuadagn. Il so segnâl si lu puès ricevi te Val de Bût, biel che al cuvierç in dut o in part i cumuns di Paluce, Çurçuvint, Sudri, Trep di Cjargne, Liussûl, Monai, Darte, Zui e Tumieç.

La finalitât di cheste emitent e je chê di trasmeti lis gnovis de valade, di documentâ lis tradizions cun speciâi e intervistis, e ancjemò di promovi i fats de vite culturâl, sportive, artistiche, religjose de Cjargne tantche sagris, fiestis, mostris, inaugurazions, spetacui teatrâi o musicâi, e di fâ cognossi la cronache politiche locâl, in particolâr i dibatits intai Conseis comunâi.

I programs a son par furlan (massime lis intervistis e une buine part dai programs culturâi) e par talian; tra i svants di cheste television al è ancje chel di ve realizât un cert numar di notiziaris par tamavês.

Cul documentari “Mistîrs di une volte”, ai 2 di Dicembar dal 2006, cheste stazion televisive e à otignût il premi pe miôr regjie al concors nazionâl “Piccoli comuni” (Piçui comuns), inmaneât de Regjon Umbrie.

 Leams 
 Sît uficiâl
 Cjanâl youtube di TeleAltoBût